42. домобранска пешачка дивизија , позната и као Вражја дивизија, била је пешадијска дивизија хрватског домобранства унутар аустро-угарске војске током Првог светског рата. Настала је мобилизацијом почетком рата и спајањем хрватских домобранских пуковнија с подручја Хрватске и Славоније. То је једна од најпознатијих војних јединица хрватске ратне прошлости. Свој ратни пут почела је на српском ратишту, у Срему, као део снага првог удара. Касније учествује у биткама на Церу и Колубари, а затим је упућена у Галицију. Почетком 1918. године била је пребачена на италијанско ратиште, где остаје до краја рата.